Jeanette Dahl sidder på forreste række og ryster på hovedet. Flere gange har hun lyst til at råbe op. Selvom hun er forberedt på, at der ville være mange modstandere til borgermødet om ulve, føler hun, at der mangler saglige argumenter.

"Jeg syntes, det hele handlede om at pege fingre ad hinanden, og at det endte i børnehave-debat. Der var nogle, som kom med gode saglige og argumenter. Men det er synd, at det endte med at hakke på hinanden", siger Jeanette Dahl bagefter, da mødet er overstået.

Til dagligt er hun hjemmegående, bor i Vinderup og har to tjekkoslovakisk ulvehunde.

Blandt andet var der uenighed om ulven er sky eller ej. Men mange af holdningerne bygger ifølge Jeanette Dahl på følelser og frygt frem for, hvad vi ved af erfaring om ulven.

"Tingene skal bygges på fakta og ikke fiktion. Jeg vil ikke nedgøre andre folks frygt, men når de bliver bekymret for, om den tager ens børn, bliver jeg lidt frustreret. De er for hurtige til at trække på aftrækkeren", siger hun.

Undervejs gav flere udtryk for, at ulven ikke hører til i den danske natur. Andre frygtede, at ulven kan tage deres børn, når de f.eks. går en tur ude i naturen.

"Men der er slet ikke blevet taget nogen børn. Hjortene er heller ikke udryddet. Ulvene tager kun de svage og syge dyr. Med mindre barnet går hen og tramper ulven på benet, kan den godt finde på at bide. Men ulve vil langt hellere løbe langt væk fra os end at have kontakt", mener Jeanette Dahl.

Selv håber hun, at rovdyret kan blive i Danmark - uden at det skal ske på bekostning af stressede dyr.

"Jeg ville rigtig gerne høre, hvad der blev sagt. Både fra modstanderne side og fortalere. Men mødet har slet ikke været varslet ud særlig længe, så mange fortalere har ikke hørt om det. Jeg ville ønske, flere fortalere havde haft ordet", siger hun.